EU:n ja Turkin maanantainen huippukokous Bulgariassa jäi vaille läpimurtoa.

Bulgariassa, Varnassa, järjestettyyn kokoukseen osallistuivat Turkin presidentti Recep Tayyip Erdogan, Euroopan komission puheenjohtaja Jean-Claude Juncker sekä Eurooppa-neuvoston puheenjohtaja Donald Tusk.

EU:n puheenjohtajamaan Bulgarian isännöimässä huippukokouksessa keskusteltiin muun muassa Turkin EU-jäsenyyspyrkimyksistä, Turkin Pohjois-Syyrian kurdialueelle aloittamasta laajasta hyökkäyksestä sekä lehdistönvapauden ja opposition asemasta Turkissa. Lisäksi välejä hiertää kiista Turkin kautta Eurooppaan pyrkivistä turvapaikanhakijoista.

EU:n edustajien mukaan keskusteluissa presidentti Erdoganin kanssa ei saatu konkreettisia vastauksia tai ratkaisuja välejä hiertäviin kysymyksiin.

– Emme saavuttaneet minkäänlaista selkeää kompromissia, Tusk totesi maanantai-iltana tiedotustilaisuudessa.

Tusk sanoi kuitenkin toivovansa, että keskusteluissa päästäisiin eteenpäin tulevaisuudessa. Hänen mukaansa EU on valmis pitämään yllä vuoropuhelua, vaikka EU:n ja Turkin suhteet ovat tällä hetkellä vaikeat.

Niin ikään Turkin presidentti Recep Tayyip Erdogan toivoi, että huonon keskinäisen suhteen aika olisi jo takana.

Turkki haluaa yhä EU:n jäsenvaltioksi

Presidentti Erdogan ilmoitti Turkin haluavan yhä EU:n jäseneksi.

Hänen mielestään jäsenyysneuvottelujen lopettaminen olisi suuri virhe. Turkki kuitenkin odottaa EU:lta viisumivapautta sekä tulliliiton vahvistamista.

Vaikka Turkki on yhä EU:n jäsenehdokas, jäsenyysneuvottelut junnaavat paikallaan.

Euroopan komission puheenjohtaja Jean-Claude Juncker sanoi vastustavansa ajatusta Turkin jäsenyysneuvottelujen katkaisemisesta. Juncker ilmoittikin haluvansa Turkin olevan EU:lle strateginen kumppani.

Erdogan kritisoi EU:ta muun muassa siitä, ettei EU:lta ole herunut tukea terrorismin vastaisessa taistelussa. Presidentin mukaan unioni ei ole lupauksestaan huolimatta auttanut Turkkia, kun maahan on tullut lähes 4 miljoonaa syyrialaispakolaista.

Tapaamisessa keskusteltiin myös Turkin sananvapauden tilanteesta, joka on ollut maassa heikoissa kantimissa erityisesti vuoden 2016 vallankaappausyrityksen jälkeen. Arviolta yli 100 toimittajaa on vankilassa.

Juncker kehotti Erdogania harkitsemaan uudelleen journalistien vangitsemista.

Lähteet: Reuters, AFP, STT